1 Tham 15
Ko̱r kɛ ji̱ Ä-ma-lek
1
Kä cu Tha-muɛl Thɔɔl jiök i̱, “Ci Kuoth Nhial ɣä jäk kä ji̱, bä ji̱ yier ala kuäär nɛɛnikɛ ni ji̱ I-thɛ-rɛl. Täämɛ liŋ ruaacni Kuɔth Nhial. 
2
Nɛmɛ ɛ min laar Kuoth Nhial in la Ruey Ɣɔaa ɛ i̱, ‘Bä ji̱ Ä-ma-lek duäc kɛ mëë cikɛ ji̱ I-thɛ-rɛl päth dup, mëë bäkɛ raar kä I-jëp. 
3
Wër ɛn täämɛ wër näk ji̱ Ä-ma-lek, näk tin diaal tin tekɛ kɛ. Cu duɔ̱ɔ̱r päl thi̱n, näk wutni diaal kɛ män, kɛ gaat, ɣɔ̱k, kɛ muɔ̱li kɛ det kɛ thɔ̱a̱rɔa̱a̱li.’ ”
4
Kä cu Thɔɔl naath cɔal kä Tɛ-la-im, kä cuɛ kɛ kuɛn ala nɛy ti bathdɔɔri ti kur rɛw, kɛ nɛy ti bathdɔɔri da̱ŋ wäl kä Juda. 
5
Kä cu Thɔɔl ben liep tɔ̱ɔ̱cä rɛy lo̱o̱lä wec ji̱ Ä-ma-lek. 
6
Kä cuɛ ji̱ Kɛɛn jiök i̱, “Wuɔcɛ rɔ rɛy ji̱ Ä-ma-lek, kiɛ bä yɛ näk kɛ kɛ kɛɛl. Kɛ ɣöö cia ji̱ I-thɛ-rɛl diaal lät kä mi gɔaa mëë bäkɛ raar kä I-jëp.” Cu ji̱ Kɛɛn jiɛɛn rɛy ji̱ Ä-ma-lek. 
7
Kä cuɛ ji̱ Ä-ma-lek joc ni kä Ä-wi-la a räth ni kä Cur min la nhiam I-jëp. 
8
Kä cuɛ Ä-gag käp a tëk, kä cuɛ nɛy diaal näk ko̱o̱r. 
9
Duundɛ ɣöö /ken Thɔɔl Ä-gag näk, kɛnɛ det tin gɔw, kɛnɛ ɣɔ̱k, kɔa̱a̱l tin ci buuth kɛnɛ rueeth deet rɔɔmni, kɛ tin diaal tin gɔw /kenɛ kɛ näk. Kä cuɛ tin diaal tin thil luɔt näk.
Lo̱k Thɔɔl ala kuäär
10
Kä cu ruac Kuɔth Nhial ben kä Tha-muɛl wee i̱, 
11
“Cä duer kɛ ɣöö cä Thɔɔl jak kä Kuäär. Cɛ kac jɔk kä ɣä, kä /cɛ lät ni luëëkä.” Kä cu lɔc Tha-muɛl jiääk, kä cuɛ Kuoth Nhial pal kɛ wäär kɛɛliw. 
12
Ni kɛ runwaŋ cu Tha-muɛl keer kɛ ɣöö bɛ Thɔɔl wä lor kä cua jiök i̱, “Ci Thɔɔl wä kä Kar-mɛl. Kä cɛ rɔ ta̱th cuut ɛn wi̱ni, kä cuɛ rɛ̈t kä Gil-gal.” 
13
Cu Tha-muɛl ben kä Thɔɔl, kä cu Thɔɔl ɛ jiök i̱, “Ɛ puɔ̱th Kuɔth Nhial tekɛ ji̱. Cä ruac Kuɔth Nhial la̱t.” 
14
Kä cu Tha-muɛl ɛ loc i̱, “Kä ɛŋu liɛŋä ce̱tkɛ muaar ɣɔ̱ɔ̱k kɛnɛ det ɛ?” 
15
Kä cu Thɔɔl ɛ loc i̱, “Nööŋ kɛn kɛ kä ji̱ Ä-ma-lek. Ca ɣɔk tin gɔw kɛnɛ det päl, kɛ ɣöö bakɛ thöp Kuoth Nhial Kuothdu ala muc. Kä cakɔ duɔthkiɛn näk ni kɛn diaal.” 
16
Kä cu Tha-muɛl ɛ jiök i̱, “Cuŋni! Bä ji̱ la̱r min ci Kuoth Nhial ɛ la̱tdä min wa̱r.” Kä cu Thɔɔl ɛ jiök i̱, “Latdɛ.”
17
Kä cuɛ wee i̱, “A cäŋ guici rɔɔdu a kuiyi waaŋdu, /ciɛ ji̱n bööth thuk duëli I-thɛ-rɛl? Ci Kuoth Nhial ji̱ yier ala kuäär I-thɛ-rɛl. 
18
Kä cɛ ji̱ ja̱k i̱, ‘Wër däk nɛy tɔ̱ ji̱ dueeri tɔ̱tɔ̱, ji̱ Ä-ma-lek, wër nyieenyni kɛ kɛ amäni mi cikɛ thuk.’ 
19
Kuɛ la ŋu /keni ruac Kuɔth Nhial liŋ ɔ? Ɛŋu curi ku lɛ la̱t ni mi jiääk waaŋ Kuɔth Nhial ɔ, a bi kɔŋ ni kuak ɔ?” 
20
Kä cu Thɔɔl Tha-muɛl jiök i̱, “Ɣän cä ruac Kuɔth Nhial liŋ, cä wä jäkädɛ, cä ji̱ Ä-ma-lek näk kɛn diaal, kä cä Ä-gag kuääriɛn nööŋ. 
21
Kä /kenɛ naath ɣɔ̱k tin ca pɛ̈c näk, kɛ ɣöö bakɛ ben thöp Kuoth Nhial Kuothdu ala muc kä Gil-gal.” 
22
Kä cu Tha-muɛl wee i̱,
“A ku Kuoth Nhial nhɔk ni luuri kɛnɛ muc,
Ɛ lɔŋ kä ɣöö ba jɔwdɛ luɔ̱th?
nɛnɛ, luth gɔaa ni jɛn kä muc,
Kä lieŋ gɔaa ni jɛn kä thiɔl rueeth rɔɔmni.
23
Lo̱kdɛ ce̱tdɛ kɛ duer ti̱tni,
kä buɔ̱m wec ce̱tdɛ kɛ jiääk kuthni guäyni.
Kɛ ɣöö ci ruac Kuɔth Nhial lo̱k
amäni jɛn bä cɛ ji̱ lo̱k ala kuäär.”
24
Kä cu Thɔɔl Tha-muɛl jiök i̱, “Ɣän cä duer. Kɛ ɣöö cä ruac Kuɔth Nhial lo̱k kɛnɛ ruacdu, kɛ ɣöö cä dual kɛ naath a cä liŋ ni ruacdiɛn. 
25
Kɛ kui̱c ɛmɔ, ɣän la̱ŋä ni ji̱, päli ɣä duerä, kä luɔcnɛ jɔk kɛɛl kɛ ɣöö dëë Kuoth Nhial wä pal.” 
26
Kä cu Tha-muɛl ɛ loc i̱, “Cä bi loc jɔk kɛɛl kɛ ji̱ kɛ ɣöö ci riet Kuɔth Nhial lo̱k, kä cɛ ji̱ lo̱k kɛ ɣöö bia̱ kuäär kä I-thɛ-rɛl.” 
27
Kä min jiɛɛn Tha-muɛl, cu Thɔɔl bi̱i̱dɛ käp, kä cuɛ rɛ̈ɛ̈t. 
28
Kä cu Tha-muɛl ɛ jiök i̱, “Ci Kuoth Nhial kuäär I-thɛ-rɛl rɛ̈t kä ji̱ ɛn walɛ kä cɛ jɛ ka̱m gua̱n thieekädu, mi gɔaa ni jɛn kä ji̱. 
29
Kä ci Kuoth I-thɛ-rɛl kac bi kac, kä cɛ rɔ bi ri̱t. Kɛ ɣöö ciɛ raan, ɛ derɛ rɔ ri̱t.” 
30
Kä cu Thɔɔl wee i̱, “Ɣän cä duer. Kä täämɛ ku ɣä moc kɛ luth nhiam bööthnikä kɛnɛ nhiam ji̱ I-thɛ-rɛl, rietnɛ rɔ kɛɛl, kɛ ɣöö dëë Kuoth Nhial Kuothdu wä pal.” 
31
kä cu Tha-muɛl wä kɛɛl kɛ jɛ, kä cu Thɔɔl Kuoth Nhial pal.
32
Kä cu Tha-muɛl wee i̱, “Nöŋ ni ɣä Ä-gag kuäär ji̱ Ä-ma-lek.” Kä cu Ä-gag ben kä jɛ kɛ ŋa̱th wee i̱, “Ɛ puc ci gua̱a̱th li̱eth thuɔ̱k.” 
33
Kä cu Tha-muɛl wee i̱, “Ce̱tnikɛ mëë ci thɛpdu män jak kä thil gaat, inɔ bä bi muɔɔr thil gat rɛy mään.” Cu Tha-muɛl Ä-gag näk nhiam Kuɔth Nhial kä Gil-gal.
34
Kä cu Tha-muɛl cu wä kä Rama. Kä cu Thɔɔl wä wi̱i̱dɛ kä Giba. 
35
Kä /ken Tha-muɛl Thɔɔl lɛ nɛn amäni ni̱n lieth Thɔɔl, duundɛ ɣöö cu Tha-muɛl Thɔɔl par. Kä cu Kuoth Nhial duer kɛ ɣöö cɛ Thɔɔl jak kä kuäär kä I-thɛ-rɛl.
